Աբեղայի և Անդրադարձի զրույցի ընթացքում երկնքում մենակ էր նաև հրե գունդը: Աբեղան հանկարծ զգաց, որ սաստիկ շոգ է: Կարծես հազարավոր մանրիկ արևներ մտել էին սքեմի տակ ու խտղտում էին նրա յուրաքանչյուր բջիջ: Հանեց սքեմը, հանեց արևները և նետվեց ջուրը՝ դեպի իրեն պարզած Անդրադարձի ձեռքերը: Սառը ջուրը գորովանքով կլանեց Աբեղային: Անդրադարձը փշրված լույսի պես ցրիվ եկավ ջրի վրա ու սկսեց պեծին-պեծին տալ, պուտ-պուտիկ փայլել ալյակների վրա: